Ane Halsboe-Jørgensen (S), 2025-03-13:
Tak for det, formand, og jeg vil både sige tak for opbakningen, men også for de mange dejlige beretninger om glæden ved det at have et arbejde.
Det synes jeg faktisk er værd at dvæle lidt ved.
For det er nemmere at passe på børn og unge ved at sige, at de skal blive derhjemme, men når vi ikke vælger at gøre det, er det jo netop, fordi der er det her meget dannende og meget styrkende ved faktisk at have et ansvar, altså at der er nogen, der regner med en, og det at lære at møde op, men at der også er det myndiggørende ved at tjene sine egne penge, og jeg var ikke helt enig med ordføreren, der sagde, at det hele tiden er mørkt i Nordjylland.
Jeg kan da godt selv huske at være taget på arbejde i mørke og i regn, og at jeg syntes, at det hele var lidt surt, men at summen af det hele alligevel har været, at man er kommet stærkere derfra, og at man har været bedre rustet til mange andre ting i livet.
Derfor har de her drøftelser selvfølgelig også været på baggrund af, at vi kan se, at andelen af unge, der har et fritidsjob i løbet af et år, er helt nede på omkring hver anden, og jeg synes også, at vi skal have tallet op, og at vi også skal have mængden af brancher, der byder ind med fritidsjob, op.
Derfor var det også interessant, hvad Konservative læste op om Vores Ikast, altså i forhold til faktisk sådan bredt set i et lokalsamfund at opfordre til, at man, hvis man har noget, man kan sætte en ungarbejder til, så bare skal byde ind, og at man, hvis man mangler inspiration til, hvad man kan sætte sådan et ungt menneske til, så endelig også bare skal henvende sig.
Det er også lige i ånden af den her aftale, som jo også er blevet til igennem både en meget tæt partsinddragelse og en politisk inddragelse.
På den måde har vi jo også haft både de faglige organisationer og ungdomsfagbevægelsen inde, ligesom vi også har haft arbejdsgiverorganisationerne inde for at sige, hvad det er for barrierer, de oplever for overhovedet at kunne oprette de her jobs.
Så der er herfra både en tak til jer, der har været med til at skabe den politiske aftale, men jeg synes også, at det fundament, man med treparten med arbejdsmarkedets parter har lagt for det arbejde, er rigtig, rigtig godt.
Det her lovforslag er jo en del af den udmøntning, som bl.a. også indeholder den nye ungebekendtgørelse, der er trådt i kraft pr. 1. januar, og som også er med til at forbedre unges muligheder for at få et fritidsjob.
Det er også en del af de diskussioner, vi har i forhold til beskæftigelsessystemet og uddannelsespålægget, og det er også i en erkendelse af, hvad det at have et arbejde kan.
Vi udvider med lovforslaget arbejdstidsreglerne for unge i alderen 15-17 år, der er færdige med grundskolen eller lignende, og som flere ordførere også allerede har været inde på, fremrykker vi datoen for afslutningen af undervisningspligten.
Det har en betydning for, hvad man kan have af fritidsjob i sommerferien, efter at man ligesom er blevet færdig med grundskolen.
Dermed tager vi i dag også vigtige yderligere skridt i retning af at kunne indfri ambitionen om, at flere unge skal have et fritidsjob, og det er rigtig godt.
Så er der også en række andre ting i det her lovforslag, og jeg skal nok lige komme tilbage til dem af jer, der har haft bemærkninger omkring det.
Det betyder, at virksomheder fremover ikke kan opnå et certifikat efter den her ordning, og at de derfor heller ikke kan blive undtaget fra grundtilsyn.
Derfor vil de fremover blive udtaget til tilsyn på lige fod med andre virksomheder, og det er noget, et enigt arbejdsmiljøråd har foreslået, og det er også besluttet i arbejdsmiljøforligskredsen.
Som opfølgning på arbejdsmiljøaftalen fra 2023 foreslås det desuden også, at Arbejdstilsynet får mulighed for at kommunikere direkte med vejledning til virksomheder, ansatte og andre målgrupper om et sikkert og sundt arbejdsmiljø.
Det kan f.eks. være til unge, som har fået deres første fritidsjob, det kan også være til håndværkere, der arbejder med asbest, eller private borgere, der får renoveret deres bolig.
Formålet er at vejlede og forebygge arbejdsmiljøproblemer.
Ud over at man med lovforslaget her forbedrer mulighederne for unge for at få et fritidsjob, får Arbejdstilsynet også mulighed for på en ansvarlig måde at anvende kunstig intelligens-løsninger, når de udfører deres opgaver, og derfor sikrer vi, at tilsynet ligesom andre myndigheder har gode rammer for at udnytte de her nye teknologiske muligheder.
Reglerne om oplysningspligt og indsigtsret efter databeskyttelsesforordningen er vigtige, men Arbejdstilsynet bør få en mulighed for at efterleve reglerne på en sådan måde, at tilsynet kan få de nødvendige oplysninger af de ansatte uden at skulle kompromittere de ansatte, som betror sig til tilsynet.